REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/261-14

13. septembar 2014. godine

B e o g r a d

Z A P I S N I K

JEDANAESTE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 12. SEPTEMBRA 2014. GODINE

Sednica je počela u 13,15 časova.

Odbor je, u skladu sa članom 42. stav 4. Poslovnika Narodne skupštine, održao sednicu van sedišta Narodne skupštine, u Opštini Ivanjica. Finansijsku pomoć za održavanje 11. sednice Odbora van sedišta je pružio Program Ujedinjenih nacija za razvoj (UNDP) kroz projekat „Jačanje nadzorne funkcije i javnosti rada Narodne skupštine Republike Srbije“.

Sednici je predsedavao Marijan Rističević, predsednik Odbora.

Sednici su prisustvovali članovi Odbora:Zoran Antić, Žarko Bogatinović, Milija Miletić, Veroljub Matić, Velimir Stanojević, Sabina Dazdarević kao i Vladan Milošević, Mladen Lukić, zamenici članova Odbora.

Sednici nisu prisustvovali članovi Odbora: Đorđe Stojšić, Miodrag Nikolić, Marjana Maraš, Goran Ćirić, Jovan Marković, Milan Korać, Dušan Petrović, Arpad Fremond

Pored članova Odbora sednici je prisustvovao i narodni poslanik Nevenka Milošević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Atila Juhas, državni sekretar i Dragan Mirković, načelnik Odeljenja za ruralni razvoj; Milomir Zorić, predsednik Opštine Ivanjica, Zoran Radovanović, predsednik Upravnog odbora fonda za razvoj Opštine Ivanjica; Dimitrije Paunović, predsednik Opštine Nova Varoš, Milan Radojičić, Odbor za poljoprivredu Opštine Arilje, Esad Hodžić, direktor regionalnog centra za razvoj poljoprivrede iz Sjenice, predstavnici udruženja Vilamet: Miodrag Bogdanović, predsednik udruženja iz Ivanjice, Dragan Bogdanović, predsednik udruženja iz Arilja, Stojan Ocokolić, Vojo Tošević, Radoslav Drašković, Miroslav Stevanović, poljoprivrednici, kao i predstavnici sredstava javnog informisanja.

Pre utvrđivanja dnevnog reda predložena je dopuna od strane Marijana Rističevića tačkom–**Izglasavanje sastava Radne grupe za praćenje stanja u poljoprivredi u marginalnim - nerazvijenim područjima Republike Srbije.;** koja bi bila razmatrana kao prva tačka dnevnog reda. Predlog Marijana Rističevića je usvojen većinom glasova ( 9 za) tako da je usvojen sledeći

D n e v n i r e d

1. Izglasavanje sastava Radne grupe za praćenje stanja u poljoprivredi u marginalnim - nerazvijenim područjima Republike Srbije.
2. Stanje u poljoprivredi sa posebnim osvrtom na poljoprivredu u regionima zapadne, centralne i južne Srbije.
3. Razno.

Sednica je održana u sali hotela Park, Opština Ivanjica.

Prva tačka dnevnog reda - **Izglasavanje sastava Radne grupe za praćenje stanja u poljoprivredi u marginalnim - nerazvijenim područjima Republike Srbije.**

Članovi Odbora su, većinom glasova (9 za), a na osnovu člana 44. stav 6. Poslovnika Narodne skupštine Republike Srbije, doneli Odluku o formiranju Radne grupe za praćenje stanja u poljoprivredi u marginalnim – nerazvijenim područjima Republike Srbije. Za predsednika Radne grupe određen je narodni poslanik Milija Miletić, Sabina Dazdarević, zamenik predsednika, a ostali članovi su narodni poslanici: Mladen Lukić i Žarko Bogatinović.

Pre prelaska na drugu tačku dnevnog reda, Marijan Rističević je dao reč predsedniku Opštine Ivanjica, Milomiru Zoriću i narodnom poslaniku Nevenki Milošević. Nevenka Milošević je pozdravila sve prisutne i istakla, da je regija Moravičkog okruga najvažnija za proizvodnju malina i krompira u našoj zemlji. Potencijali regije su veliki a cilj ovog sastanka je da se prepoznaju problemi u poljoprivredi, pre svega zadrugarstvu, protivgradnoj zaštiti i proizvodnji malina. U uvodnim napomenama, Milomir Zorić se zahvalio na dolasku na sednicu skupštinskom Odboru za poljoprivredu, šumarstvo i vodoprivredu, kao i predstavnicima udruženja malinara i lokalnim medijima. Predsednik je zatim dao reč Zoranu Radovanoviću, predsedniku Upravnog odbora fonda za razvoj Opštine Ivanjica.

U uvodnim napomenama, Zoran Radovanović, istakao je da Opština Ivanjica obuhvata 1.090 kilometara kvadratnih površine i da po zadnjem popisu na tom području živi 32.500 stanovnika. Ivanjica je prvenstveno brdsko-planinski kraj, bogat šumom i šumskim plodovima. Najpoznatiji je po malinama, kupinama (oko 1800 hektara pod malinom i 80-100 hektara pod kupinom) i krompiru. Po njegovim rečima, posebno treba da se obrati pažnja na preradne kapacitete, koji su veoma mali, pa više od 70% sirovine odlazi u druge opštine, gde se prerađuje i dalje prodaje.

Druga tačka dnevnog reda - **Stanje u poljoprivredi sa posebnim osvrtom na poljoprivredu u regionima zapadne, centralne i južne Srbije.**

U uvodnim napomenama, Sabina Dazdarević, narodni poslanik, je ukazala na problem slabe organizacije poljoprivrednih proizvođača, nepostojanja zadruga, mala izdvajanja iz budžeta za poljoprivredu i putnu infrastrukture koja je u jako lošem stanju. Takođe, iznela je i predlog da se poboljša stručna savetodavna služba u Novom Pazaru.

Narodni poslanik, Velimir Stanojević, je istakao, da je neophodno usvojiti Zakon o reonizaciji poljoprivredne proizvodnje i povećati podsticaje i zaštitu proizvođača, pre svega jagodičastog voća. Po njegovim rečima, mora se unaprediti tehnologija gajenja voća, a zatim naveo primer gajenja sorti maline, poznijeg vremena zrenja. Takođe, Ministarstvo poljoprivrede treba više da ulaže u objekte i infrastrukturu na selu.

Marijan Rističević, predsednik Odbora, istakao je, da je naš poljoprivredni sistem razoren i da su potrebni ne meseci i godine, već decenije, da bi se on oporavio. Po njegovim rečima, bogatstvo i moć jedne zemlje se meri količinom hrane koju ona može da proizvede, kao i kvalitetom vazduha i vode. U Srbiji ima 3,4 miliona hektara obradivih poljoprivrednih površina, 400.000 hektara neobradivih, dok je pod pašnjacima između 700 i 800 hiljada hektara. Godišnji izvoz poljoprivrednih proizvoda iznosi oko dve milijarde evra, sa planovima da bude znatno veći u narednom periodu. Problemi koji prate naše selo su i nizak natalitet i prosečna starost seoskog stanovništva koja iznosi 59 godina.

Atila Juhas, državni sekretar, je istakao da ruralni razvoj treba da se zasniva na malom poljoprivrednom proizvođaču. Takođe, upoznao je članove Odbora sa planom Ministarstva da se Uprava za agrarna plaćanja uskoro preseli iz Šapca za Beograd.

Gosti sednice Odbora za poljoprivredu, šumarstvo i vodoprivredu bili su Dimitrije Paunović, predsednik Opštine Nova Varoš, Milan Radojičić, Odbor za poljoprivredu Opštine Arilje, Esad Hodžić, direktor regionalnog centra za razvoj poljoprivrede iz Sjenice, predstavnici udruženja Vilamet: Miodrag Bogdanović, predsednik udruženja iz Ivanjice, Dragan Bogdanović, predsednik udruženja iz Arilja, Stojan Ocokolić, Vojo Tošević, Radoslav Drašković, Miroslav Stevanović, poljoprivrednici, koji su članovima Odbora direktno izložili probleme sa terena.

Članovi Odbora su posle diskusije o stanju u poljoprivredi sa posebnim osvrtom na poljoprivredu u regionima zapadne, centralne i južne Srbije., a na osnovu člana 56. stav 1, alineja 3, doneli sledeći:

Z A K Lj U Č A K

I

1.Odbor predlaže, imajući u vidu da se oduzete šume ne vraćaju prethodnim vlasnicima, da Ministarstvo poljoprivrede i zaštite životne sredine posveti posebnu pažnju šumama i pitanju restitucija istih i da s tim u vezi inicira eventualne izmene zakona i razgovore sa Agencijom za restituciju.

2.Odbor predlaže da se izvrše kadrovske promene u Uprava za veterinu podsećajući na nerešeno pitanje klasične kuge svinja i nemogućnosti izvoza svinjskog mesa preko zemalja EU u Rusiju i druge probleme vezane za Upravu.

Odbor predlaže da Uprava za veterinu prilikom matičenja, odnosno odjave određenog grla povede posebnu pažnju na lakšu odjavu i prijavu u bazi podataka. Takođe predlaže da se u Program mera ne uvrštavaju kafilerije, a posebno ne pojedinačno, zbog indicija da u Upravi za veterinu određene osobe obavljaju privatne poslove sa privatnim preduzećem Energo Zelena. Odbor smatra da su kafilerije komercijalna privredna društva i da se ne radi o javnim ustanovama koje se staraju o zaštiti zdravlja životinja.

3.Odbor preporučuje Vladi Republike Srbije da u narednom periodu maksimalno podrži poljoprivrednu proizvodnju i podigne prerađivačke i skladišne kapacitete u Srbiji. Odbor preporučuje da se akcenat stavi na voćarstvo, povrtarsvo i stočarstvo i preradu što bliže mestu proizvodnje, uz veću podršku zadrugama i udruženjima poljoprivrednika u predfinansiranju i finansiranju projekata u cilju korišćenja predpristupnih fondova iz EU.

4.Odbor preporučuje da Republika Srbija u okviru programa ruralnog razvoja povede računa o proizvodnji malina predlažući da subvencije budu na većem nivou, da se njima stimulišu prerada, pakovanje i skladištenje. Vladi se preporučuje da maksimalno podrži proizvodnju malina, odnosno skladištenje i preradu, gde bi ,uz finasijsku pomoć države i EU predpristupnih fondova, postigli da vlasnici skladišnih i prerađivačkih kapaciteta budu sami proizvođači.

5.Odbor preporučuje se prilikom eksproprijacije poljoprivrednog zemljišta radi izgradnje infrastrukture povede računa o tržišnoj i pravednoj nadoknadi za zemlju koja se oduzima radi izgradnje ifrastrukture.

6.Odbor predlaže da se izvrše kadrovske promene i popune u Upravi za agrarna plaćanja. Odbor podseća da se Republika Srbija još uvek nije akreditovala za predpristupna sredstva EU zbog čega gubi značajna sredstva.

7.Odbor izražava zahvalnost poljoprivrednim proizvođačima u regionima zapadne, centralne i južne Srbije, imajući u vidu činjenicu da se takmiče sa konkurencijom na regionalnom, evropskom i svetskom nivou,u smislu nedovoljnih podsticaja u poljoprivredi.

8.Odbor preporučuje Vladi da blagovremeno posveti pažnju protivgradnoj zaštiti, i da Ministarstvo poljoprivrede i zaštite životne sredine, ukoliko dozvole mogućnosti, pronađe sredstva za tehničku zaštitu protvgradnim mrežama iznad voćnjaka i zasada.

9.Odbor predlaže da se preispita privatizacija hladnjače u Prilikama, opština Ivanjica. Takođe je potrebno ispitati prevaru i neisplaćivanje roda maline za 2010. godinu iz pomenute hladnjače.

10.Odbor predlaže da Ministarstvo poljoprivrede pomogne Regionalni centar za razvoj poljoprivrede u Sjenici.

11.Odbor podržava svakog poljoprivrednika pojedinačno ili kroz konzorcijum da učestvuje u privatizaciji poljoprivrednih i prerađivačkih preduzeća u skladu sa njihovim mogućnostima.

U diskusiji su učestvovali narodni poslanici Marijan Rističević, Sabina Dazdarević, Velimir Stanojević, Milija Miletić, Veroljub Matić, Vladan Milošević,

Treća tačka dnevnog reda – **Razno**

Pod tačkom Razno**,** Marijan Rističević je upoznao članove Odbora sa inicijativom Milorada Dobrića, glavnog urednika revije „Selo“, da se podrži fondacija „Domaćin Srbije“. Ovaj predlog je podržala većina članova Odbora. (9 za).

Predsednik Odbora je uputio protest svim državnim emiterima sa nacionalnom pokrivenošću zbog neadkevatnog praćenja aktivnosti skupštinskog Odbora za poljoprivredu, šumarstvo i vodoprivredu.

Pošto drugih pitanja i predloga nije bilo, sednica je zaključena u 15,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević